Title: Návrh rozpočtu Exportno - importnej banky Slovenskej re-publiky na rok 1999
Author: BLAŽEKOVÁ DAGMAR
Last saved by: Dagmar Blažeková
Company: EXIMBANKA SR

Návrh rozpočtu Exportno-importnej banky Slovenskej republiky na rok 2012

EXIMBANKA SR hospodári podľa svojho rozpočtu schváleného Národnou radou Slovenskej republiky na príslušný rozpočtový rok. Proces jeho zostavovania, posudzovania a schvaľovania upravujú ustanovenia § 31 zákona č. 80/1997 Z. z. o Exportno-importnej banke Slovenskej republiky v znení neskorších predpisov a interné predpisy EXIMBANKY SR.

Návrh rozpočtu EXIMBANKY SR na rok 2012 je rozdelený do piatich častí:

A. 	Základné východiská, ciele a nástroje
B.	Obchodný plán
C.	Rozpočet aktív a pasív
D.	Rozpočet výnosov a nákladov 
E.	Hospodársky výsledok

A.	 	Základné východiská, ciele a nástroje

Návrh rozpočtu EXIMBANKY SR na rok 2012 je vypracovaný v súlade so zákonom č. 80/1997 Z. z. o EXIMBANKE SR v znení neskorších predpisov. Jeho súčasťou je návrh obchodno-finančného plánu na príslušný rok. Materiál vychádza z očakávaných výsledkov hospodárenia za rok 2011, ktoré odrážajú reálne dosiahnuteľné ciele pri zohľadnení vývoja hospodárenia EXIMBANKY SR v              1. polroku 2011 a aktuálneho vývoja slovenskej ekonomiky.

V uplynulom období sa v slovenskej ekonomike prejavilo oživenie globálneho ekonomického rastu. Nárast slovenskej ekonomiky, ovplyvnený zvyšovaním zahraničného dopytu v tradičných krajinách slovenského exportu, sa prejavil s časovým posunom aj u klientov EXIMBANKY SR. Zvyšovaním obchodných aktivít dochádza k postupnému nárastu objemu financovania a poisťovania, čo sa prejaví aj vo vyššej podpore exportu slovenských podnikateľských subjektov. 

Východiskom návrhu rozpočtu na rok 2012 je v súčasnosti dostupný rozsah informácií o realizovaných a pripravovaných obchodoch a rizikách z nich vyplývajúcich. 

Základným cieľom návrhu rozpočtu EXIMBANKY SR na rok 2012 je ďalej pokračovať v zintenzívnení obchodných aktivít súvisiacich s podporou exportu slovenských vývozcov. Pre naplnenie navrhovaných cieľov bude nevyhnutné plnšie využitie vlastných zdrojov, ktoré budú doplnené zdrojmi získanými na medzibankovom trhu.

Splnenie hlavných cieľov vytýčených v návrhu rozpočtu EXIMBANKY SR na rok 2012 je založené na nasledovných predpokladoch:
•	pretrvávajúci trend vo vývoji zahraničného dopytu po slovenských výrobkoch a službách v odvetviach a teritóriách, kde môže byť o produkty EXIMBANKY SR záujem,
•	zvýšenie objemu financovania úverových aktivít maximálnym využívaním vlastných zdrojov, ktoré budú doplnené cudzími zdrojmi,
•	pokračujúca premena štruktúry úverového portfólia v prospech priameho financovania,
•	pri nepriamej podpore exportu cez komerčné banky klásť zvýšený dôraz na refinancovanie vývozných úverov,
•	v rámci pasívneho zaistenia zachovanie podielu zaisťovateľov na krytí poistných rizík v roku 2012 na úrovni predchádzajúceho roka,
•	v oblasti teritoriálneho zamerania podpory exportu zintenzívnenie podpory aj na rizikovejšie teritóriá a tiež na trhy krajín s predpokladom vysokého rastu exportu,
•	zvýšenie objemu podpory exportu klientov zo segmentu malých a stredných podnikateľov, najmä prostredníctvom priameho financovania úverov, zmenkových úverov na pohľadávky z vývozu, vystavených záruk a prostredníctvom poistenia proti krátkodobým komerčným a politickým rizikám, s osobitnou pozornosťou na klientov produkujúcich výrobky s vysokou pridanou hodnotou, 
•	pokračujúca medzinárodná spolupráca a spolupráca EXIMBANKY SR so zaisťovateľmi a s exportnými úverovými poisťovňami z iných krajín,
•	v oblasti marketingu zintenzívnenie aktivít na podporu predaja s orientáciou na klientov v regiónoch,
•	ďalší rozvoj informačného systému EXIMBANKY SR,
•	účelové čerpanie prevádzkových nákladov.

Návrh rozpočtu EXIMBANKY SR na rok 2012 uvažuje podporiť svojimi aktivitami slovenský export v celkovej výške 3,25 mld. eur, čo predstavuje 5,6 % z predpokladanej výšky exportu Slovenskej republiky v roku 2012. V porovnaní s očakávanou skutočnosťou za rok 2011 to znamená nárast podporeného exportu o 0,14 mld. eur (t. j. o 4,4 %) pri zachovaní súčasného počtu zamestnancov a nižších prevádzkových nákladoch oproti rozpočtu predchádzajúceho roku (rok 2011). Uvedený nárast je výsledkom pokračujúceho zvyšovania obchodných činností EXIMBANKY SR a odráža snahu o zachovanie medziročného rastu celkového objemu podporeného exportu EXIMBANKOU SR, ktorý bol dosiahnutý v predchádzajúcich rokoch.

B. 	Obchodný plán

1.	Bankové činnosti

Návrh rozpočtu EXIMBANKY SR na rok 2012 uvažuje s podporou exportu slovenských podnikateľských subjektov prostredníctvom úverových a záručných aktivít v celkovom objeme 2,1 mld. eur, čo je o 70,0 mil. eur (o 3,4 %) viac v porovnaní s očakávanou skutočnosťou za rok 2011. Na jednotlivé bankové produkty pripadá nasledovný objem podporeného exportu:

Tab. č. 1
(v mil. eur)

Produkt

Rozpočet
na rok 2011

Očak. skut. za rok 2011

Návrh rozpočtu na rok 2012

refinančné úvery | 850,0 | 580,0 | 600,0
vystavené záruky | 700,0 | 950,0 | 980,0
priame úvery klientom | 300,0 | 280,0 | 300,0
eskontné úvery klientom | 180,0 | 220,0 | 220,0
Spolu | 2.030,0 | 2.030,0 | 2.100,0

	Predpokladaná výška podpory exportu bankovými produktmi v roku 2012 vychádza z očakávanej skutočnosti za rok 2011 a zohľadňuje súčasnú štruktúru úverovej angažovanosti podľa jednotlivých produktov a predpokladaný vývoj obchodných aktivít. Odráža pokračujúcu premenu štruktúry úverového portfólia v prospech priameho financovania a zmenu charakteru poskytovaných refinančných úverov. Pokles nepriamej podpory exportu cez komerčné banky v porovnaní s predchádzajúcimi rokmi, kedy prevládali krátkodobé úvery na financovanie prevádzky s vysokou obrátkovosťou vývozu, súvisí so značným poklesom objemu poskytnutých refinančných úverov a tiež s ich reštrukturalizáciou.

EXIMBANKA SR v roku 2012 plánuje zvýšiť objem refinančných úverov bankám a priamych vývozných a dovozných úverov klientom financovaných výlučne z vlastných zdrojov. Priame financovanie klientov v domácej i cudzej mene bude aj v roku 2012 čiastočne realizované z prostriedkov získaných na medzibankovom trhu. EXIMBANKA SR zároveň predpokladá vystavovanie záruk v širokej produktovej štruktúre. 

Pri poskytovaní bankových produktov v roku 2012 sa bude EXIMBANKA SR, popri zachovaní súčasnej podpory exportu na trhy EÚ, orientovať aj na rizikovejšie teritóriá, a tiež vo väčšej miere na trhy s predpokladom vysokého rastu exportu. EXIMBANKA SR pri svojej činnosti a teritoriálnej orientácii bude vychádzať najmä z požiadaviek existujúcich, prípadne nových klientov (juhovýchodná Európa, bývalé štáty SNŠ, India, Vietnam).
 
Na financovanie úverov v roku 2012 EXIMBANKA SR predpokladá využívať okrem vlastných zdrojov aj cudzie zdroje spolu vo výške 255,0 mil. eur, čo je o 4,0 mil. eur (t. j. o 1,6 %) viac oproti očakávanej skutočnosti za rok 2011. Z toho sa predpokladá využiť vlastné zdroje vo výške 238,0 mil. eur (nezmenený stav oproti roku 2011) a cudzie zdroje v objeme 17,0 mil. eur (medziročný nárast o 4,0 mil. eur). Objem prostriedkov EXIMBANKY SR, ktoré sú určené na financovanie úverov v roku 2012, predpokladá ich plné využitie pri zreálnení predpokladanej výšky poskytnutých refinančných úverov bankám. Získané cudzie zdroje môžu byť využité na priame financovanie vývozných a dovozných úverov, priamych zmenkových úverov a zmenkových úverov na pohľadávky z vývozu. Na krytie vystavených záruk EXIMBANKA SR využíva fond na záruky, ktorého stav ku koncu roka 2012  sa predpokladá v nezmenenej výške 34,5 mil. eur. Pri stanovení záručnej kapacity fondu na záruky sa vychádza z toho, že EXIMBANKA SR v každom okamihu svojej činnosti udržuje podiel fondu minimálne vo výške 14 % z objemu garantovaných záväzkov.

Pre splnenie plánovanej výšky podpory exportu v roku 2012 budú dôležitým produktom EXIMBANKY SR refinančné úvery bankám. Naplnenie zámerov v oblasti podporeného vývozu si ku koncu roka 2012 vyžaduje dosiahnuť objem refinančných úverov bankám vo výške 80,0 mil. eur, čo je o 10,0 mil. eur viac, ako sa očakáva ku koncu roka 2011. V roku 2012 EXIMBANKA SR bude klásť dôraz na refinancovanie vývozných úverov s vyššou obrátkovosťou pohľadávok, čo zabezpečí dosiahnutie plánovanej výšky podpory exportu. Zároveň sa predpokladá zvýšený záujem klientov a komerčných bánk o poskytovanie hlavne strednodobých a dlhodobých refinančných úverov. S cieľom zvýšenia atraktivity týchto produktov bude EXIMBANKA SR operatívne reagovať na vývoj úrokových sadzieb na medzibankovom trhu.

V roku 2012 bude EXIMBANKA SR pokračovať v zvýšenej podpore exportu aj priamym financovaním úverov prostredníctvom priamych vývozných a dovozných úverov, priamych zmenkových úverov a zmenkových úverov na pohľadávky z vývozu. Návrh rozpočtu predpokladá, že priame úvery ku koncu roka 2012 dosiahnu výšku 175,0 mil. eur, čo predstavuje nárast oproti očakávanej skutočnosti za rok 2011 o 7,0 mil. eur. V roku 2012 sa predpokladá nárast poskytnutých priamych úverov na dovoz technológií za účelom zvýšenia exportnej výkonnosti slovenských podnikateľských subjektov. Zároveň sa počíta s nárastom výšky zmenkových úverov na pohľadávky z vývozu.

Významným nástrojom podpory exportu budú aj vystavené záruky klientom. EXIMBANKA SR v rozpočte na rok 2012 predpokladá udržať rastúci trend objemu vystavených záruk z predchádzajúcich rokov. Objem vystavených záruk ku koncu roku 2012 sa očakáva vo výške 162,0 mil. eur, čo predstavuje nárast oproti očakávanej skutočnosti za rok 2011 o 12,0 mil. eur.

Aj v roku 2012 bude EXIMBANKA SR pokračovať v podpore malých a stredných podnikateľov, a to prostredníctvom priamych úverov, vystavených záruk a zmenkových úverov na pohľadávky z vývozu. Tento sektor je charakteristický výrazným podielom na počte klientov, ale nižším podielom na celkovom objeme podporeného vývozu.

Návrh rozpočtu na rok 2012 počíta s tým, že pri poskytovaní úverov z vlastných zdrojov bude výsledná úroková sadzba zložená zo základnej úrokovej sadzby EXIMBANKY SR a úrokovej marže, resp. z referenčnej sadzby EURIBOR a úrokovej marže. Úroková sadzba na refinančné úvery bankám bude predstavovať súčet základnej úrokovej sadzby EXIMBANKY SR a rizikovej a obchodnej prirážky, alebo referenčnej sadzby EURIBOR a rizikovej a obchodnej prirážky. Výška rizikovej a obchodnej prirážky je stanovená individuálne a vychádza z úverovej bonity klienta podľa úrovne zabezpečenia úveru. Pri priamom financovaní zo získaných cudzích zdrojov sa predpokladá úroková sadzba odvodená zo sadzby za prijaté úvery od bánk zvýšená o úrokovú maržu. V tejto oblasti je zámerom EXIMBANKY SR zavedenie pružnej úrokovej politiky so schopnosťou operatívne reagovať na vývoj úrokových sadzieb na medzibankovom trhu pri dodržiavaní pravidiel Konsenzu OECD. 

2. Poisťovacie činnosti

V oblasti poisťovacích činností EXIMBANKA SR v roku 2012 plánuje podporiť export v celkovej výške 1.150 mil. eur, čo je o 65,5 mil. eur (o 6,0 %) viac oproti očakávaniam za rok 2011. Na jednotlivé poistné produkty pripadá nasledovný objem podpory exportu: 

Tab. č. 2
(v mil. eur)

Produkt

Rozpočet
na rok 2011

Očak. skut. za rok 2011

Návrh rozpočtu na rok 2012

poistenie obchodovateľných rizík | 850,0 | 900,0 | 950,0
poistenie neobchodovateľných rizík | 160,0 | 184,5 | 200,0
Spolu | 1.010,0 | 1.084,5 | 1.150,0

a)	poistenie obchodovateľných  rizík (s možnosťou zaistenia na medzinárodnom zaisťovateľskom trhu súkromného úverového zaistenia)

Podpora exportu v oblasti poistenia obchodovateľných rizík sa v roku 2012 predpokladá v objeme 950,0 mil. eur, čo predstavuje nárast o 50 mil. eur t. j. 5,6 % oproti očakávanej skutočnosti za rok 2011. Podstatnú časť podpory exportu bude aj naďalej tvoriť podpora exportu pri poistení vývozných pohľadávok v objeme 693 mil. eur, čo je nárast o 38,0 mil. eur. Okrem toho EXIMBANKA SR bude podporovať export aj poistením tuzemských úverov súvisiacich s vývozom vo výške 257,0 mil. eur, čo je nárast o 12,0 mil. eur.

	V oblasti poistenia obchodovateľného rizika prevláda záujem exportérov o poistenie proti krátkodobým komerčným rizikám, čo súvisí so smerovaním prevažnej časti slovenského exportu do krajín Európskej únie.  Vývozy smerované do krajín mimo EÚ s vyššou mierou teritoriálneho rizika sú poisťované proti  komerčným rizikám s pripoistením proti politickým rizikám (tzv. kombinované riziko).

Predikcia poistenia obchodovateľného rizika na rok 2012 vychádza zo strategických zámerov EXIMBANKY SR a očakávanej skutočnosti za rok 2011 s cieľom upevniť a rozšíriť spoluprácu v poistení s významnými klientmi s celoobratovými poistkami, ktorí tvoria takmer 70 % realizácie a proporcionálne rozvíjať aj spoluprácu s malými a strednými podnikateľmi s cieľom širšej podpory tohto segmentu.

	V roku 2012 bude aj naďalej v segmente poistenia obchodovateľných rizík preferované poistenie dodávok výrobkov a služieb s vyššou pridanou hodnotou. Najvyššie podiely na poistenom objeme sa predpokladajú v sortimente trhových výrobkov, ako sú metalurgické výrobky, elektrotechnický, papierenský, nábytkársky a drevársky sortiment, ale aj dodávky strojov a zariadení.

	V teritoriálnej štruktúre podpory exportu z poistenia obchodovateľných rizík sa aj v roku 2012 očakáva pokračovanie trendu predchádzajúcich rokov, kedy prevažná časť poistených vývozov smerovala do krajín Európskej únie. Zároveň sa predpokladá rast poistenia vývozov do Ruskej federácie, do ďalších krajín SNŠ a na Balkán a opätovné poisťovanie krátkodobých exportných rizík do teritórií vylúčených z poistenia alebo pozastavených na poistenie v predchádzajúcom období. V dôsledku postupnej politickej a ekonomickej stabilizácie Ukrajiny, EXIMBANKA SR od mája 2010 opäť poisťuje aj krátkodobé obchodovateľné komerčné a politické riziko pri vývoze do tejto krajiny.

EXIMBANKA SR bude v roku 2012 rozvíjať poistné produkty pre poistenie obchodovateľných rizík a aplikovať poistné schémy podľa aktuálnych potrieb vývozcov a ich finančných inštitúcií, najmä s dôrazom na zintenzívnenie spolupráce s klientom a jeho komerčnou bankou, resp. faktoringovou spoločnosťou. V rámci rozvoja poistných produktov pre rok 2012 EXIMBANKA SR pripravuje pre malých a stredných podnikateľov nový zjednodušený poistný produkt s využitím online  prepojenia s klientom a s modifikovanými postupmi pri správe poistenia.

Vzhľadom na rozpočtovanú výšku podpory exportu a priemernú využiteľnosť poskytnutých úverových limitov z poistenia obchodovateľných rizík plánuje EXIMBANKA SR v roku 2012 upísať riziká v brutto výške 334,8 mil. eur. Upísané riziká znížené o spoluúčasť klientov a podiel zaisťovateľov budú predstavovať 301,3 mil. eur. Výška poistnej kapacity na krytie obchodovateľných rizík pri podiele zaisťovateľov vo výške 65 % za predpokladu dodržania stanoveného bezpečnostného koeficientu 7 je v súčasnosti postačujúca a dovoľuje upísať obchodné prípady aj nad rámec rozpočtu.

b)	poistenie neobchodovateľných rizík (bez možnosti zaistenia na medzinárodnom zaisťovateľskom trhu)  

Podpora exportu pri poistení neobchodovateľných rizík sa v roku 2012 predpokladá vo výške 200,0 mil. eur, čo predstavuje nárast o 15,5 mil. eur t. j.   o 8,4 % oproti očakávanej skutočnosti za rok 2011. Podieľa sa na nej podpora exportu pri poistení strednodobých a dlhodobých rizík v objeme 105,5 mil. eur a podpora exportu poistením krátkodobých neobchodovateľných rizík vo výške 94,5 mil. eur.

V oblasti poistenia neobchodovateľných rizík prevažuje záujem o poistenie vývozných odberateľských úverov, ako aj úverov súvisiacich s investíciou slovenských právnických osôb v zahraničí proti riziku nesplatenia úveru. Okrem toho ponúka EXIMBANKA SR klientom v oblasti strednodobého a dlhodobého, ako aj krátkodobého poistenia neobchodovateľných rizík ďalších osem poistných produktov.

V oblasti poistenia neobchodovateľných rizík sa v roku 2012 predpokladá predovšetkým poistenie vývozov energetických zariadení, technológií a zariadení pre gumárenský a potravinársky priemysel. Z hľadiska teritoriálnej štruktúry sa predpokladá podpora exportu poistením neobchodovateľných rizík pri realizácii niektorých rozpracovaných projektov do Turecka, Ruskej federácie, Bieloruska a na Kubu. 

V roku 2012 EXIMBANKA SR predpokladá rozvíjať aktuálne poistné produkty pre poistenie neobchodovateľných rizík podľa potrieb vývozcov a finančných inštitúcií, predovšetkým s dôrazom na maximalizáciu objemu podporeného exportu, ako aj spoluprácu s exportnými úverovými poisťovňami z iných krajín.

Z poistenia neobchodovateľných rizík EXIMBANKA SR predpokladá v roku 2012 kryť upísané riziká v brutto výške 486,6 mil. eur. Upísané riziká znížené o spoluúčasť klientov a podiel zaisťovateľov budú predstavovať 437,9 mil. eur. Výška poistnej kapacity pri bezpečnostnom koeficiente 8,0 umožní kryť poistnú angažovanosť z obchodných prípadov, uzavretých do konca roku 2011 a zároveň vytvorí dostatočný priestor na upísanie nových rizík z plánovaných obchodných prípadov v roku 2012.

V rámci diverzifikácie prijatých rizík bude EXIMBANKA SR aj v roku 2012 pokračovať v zaisťovaní rizík na medzinárodných trhoch úverového poistenia. V rámci pasívneho zaistenia sa predpokladá zaisťovanie rizík formou kvótového a fakultatívneho zaistenia. V prípade kvótového zaistenia plánuje EXIMBANKA SR v roku 2012 zabezpečiť rozloženie rizika na úrovni roku 2011, a to pri zachovaní podielu zaisťovateľov vo výške 65 % a podielu EXIMBANKY SR vo výške 35 %. V prípade dostatočného objemu zdrojov na krytie rizík je možné, aby EXIMBANKA SR vystupovala ako aktívny zaisťovateľ pre partnerské inštitúcie v prípade poisťovania strednodobých a dlhodobých obchodných prípadov.

	EXIMBANKA SR v oblasti poisťovacích činností plánuje v roku 2012 udržať podiel klientov z radov malých a stredných podnikateľov na úrovni 70 až 75% z celkového počtu klientov krátkodobého poistenia. EXIMBANKA SR bude naďalej napĺňať svoj strategický cieľ zvyšovania objemu podpory exportu tejto významnej časti vývozcov.

C.		Rozpočet aktív a pasív

Návrh rozpočtu EXIMBANKY SR na rok 2012 predpokladá ku koncu roka celkový objem aktív (príloha č. 1) vo výške 300,3 mil. eur, čo znamená nárast oproti očakávanej skutočnosti k ultimu roka 2011 o 7,6 mil. eur (t. j. o 2,6 %). Zvýšenie bilančnej sumy v roku 2012 súvisí s predpokladaným nárastom poskytnutých úverov bankám a klientom, pričom sa očakáva výraznejšie využitie disponibilných vlastných zdrojov na úverové produkty podporujúce export pri súčasnom náraste objemu získaných cudzích zdrojov.

Ku koncu roka 2012 EXIMBANKA SR predpokladá dosiahnuť obchodovateľné aktíva podporujúce export vo výške 255,0 mil. eur, čo predstavuje nárast o 17,0 mil. eur oproti očakávaniam za rok 2011. Toto zvýšenie sa týka nárastu stavu refinančných úverov bankám, ako aj priamych úverov klientom. Štruktúra obchodovateľných aktív je bližšie analyzovaná v časti B. Obchodný plán.

Rozpočtovaný objem termínovaných vkladov v bankách v sume 46,5 mil. eur bude oproti očakávaniam ku koncu roka 2011 nižší o 11,1 mil. eur. Ich pokles v roku 2012 súvisí so zámerom plnšieho využitia vlastných zdrojov na financovanie proexportných aktivít. Okrem alokácie dočasne voľných prostriedkov vo forme termínovaných vkladov v komerčných bankách sa v roku 2012 uvažuje so zhodnocovaním zdrojov aj formou nákupu štátnych pokladničných poukážok Slovenskej republiky v objeme 2,5 mil. eur. Návrh rozpočtu na rok 2012 nepočíta s nákupom nových štátnych dlhopisov. Predpokladá sa, že ku koncu roku zostanú v portfóliu štátne dlhopisy v objeme 12,5 mil. eur, ktoré EXIMBANKA SR nakúpila v predchádzajúcich rokoch. Dočasne voľné zdroje, umiestnené do finančných nástrojov peňažného a kapitálového trhu, sú určené na krytie rizík z poisťovacích činností a záručných aktivít EXIMBANKY SR. Pri zhodnocovaní dočasne voľných prostriedkov EXIMBANKA SR dodržiava zásadu rentability, podľa ktorej musí byť zabezpečený výnos z ich umiestnenia alebo zisk z ich predaja a zároveň dôsledne rešpektuje princípy obozretného podnikania.

K 31.12.2012 EXIMBANKA SR uvažuje so stavom hmotného a nehmotného majetku (v čistej účtovnej hodnote po odpočítaní oprávok) vo výške 5.175 tis. eur. Z toho sa predpokladá hmotný majetok v hodnote 3.361 tis. eur a nehmotný majetok 1.814 tis. eur. Oproti očakávanej skutočnosti ku koncu roka 2011 je stav majetku vyšší o 437 tis. eur, čo súvisí s plánovanými investíciami v roku 2012. V návrhu rozpočtu na rok 2012 sa uvažuje s čiastočnou obnovou majetku EXIMBANKY SR vo výške 2.030,6 tis. eur. Investície v rámci hmotného majetku vo výške 842,6 tis. eur súvisia s rekonštrukciou budovy, výmenou hardvéru, výpočtovej, tlačovej a kancelárskej techniky, obnovou vozového parku a kancelárskeho zariadenia. Vyšší objem prostriedkov (1.188,0 tis. eur) je vyčlenený na investovanie do nehmotného majetku, hlavne na ďalší rozvoj a obnovu informačného systému EXIMBANKY SR.

Návrh rozpočtu pasív na rok 2012 (príloha č. 2) vo výške 300,3 mil. eur uvažuje s nárastom o 7,6 mil. eur (t. j. o 2,6 %), ktorý je spojený s vyšším čerpaním úverov prijatých od komerčných bánk, so zvýšením stavu rezerv a s dosiahnutým ziskom v sledovanom roku.

Ťažiskom zdrojov určených na obchodné aktivity budú aj v roku 2012 fondy tvorené v rámci vlastných zdrojov financovania (138.366 tis. eur) a základné imanie (100,0 mil. eur), doplnené prijatými úvermi od bánk (17,0 mil. eur). Výška fondov tvorených v rámci vlastných zdrojov financovania a výška základného imania EXIMBANKY SR zostávajú na úrovni roku 2011. Uvedené vlastné zdroje budú určené na financovanie refinančných úverov bankám a priamych úverov klientom. Získané cudzie zdroje budú použité výhradne na financovanie priamych úverov klientom a pohľadávok z vývozu klientov formou eskontu zmeniek.

Na celkových pasívach k 31.12.2012 významný podiel budú predstavovať aj rezervy v celkovej sume 38.089 tis. eur, ktoré budú medziročne vyššie o 2.284 tis. eur.
Rezervy z bankových činností (2,2 mil. eur) tvoria rezervy na poskytnuté bankové záruky a v porovnaní s očakávanou skutočnosťou ku koncu roka 2011 budú vyššie o 200 tis. eur. Ich nárast odráža predpokladané zvýšenie objemu záruk v roku 2012.
Technické rezervy z poisťovacích činností (bez zníženia o podiel zaisťovateľov) v predpokladanej výške 35.839 tis. eur sú tvorené technickými rezervami na poistné a zaistné budúcich období (24.926 tis. eur), technickými rezervami na nedostatočnosť poistného (4.299 tis. eur) a škodovými rezervami (6.614 tis. eur). V porovnaní s očakávanou skutočnosťou ku koncu roka 2011 budú technické rezervy vyššie o 2.084 tis. eur. Tento nárast je spôsobený vyššou tvorbou rezerv na poistné budúcich období z dôvodu časového rozlíšenia nezaslúženého poistného. Predpokladaný stav technických rezerv k ultimu roka 2012 zohľadňuje krytie všetkých v súčasnosti známych hrozieb škodovými rezervami ešte v roku 2011.

D.	 	Rozpočet výnosov a nákladov 

V ekonomickej oblasti bude v roku 2012 hlavnou úlohou EXIMBANKY SR zvyšovanie výnosov z obchodných činností pri súčasnej optimalizácii nákladov na vlastnú prevádzku. Návrh rozpočtu na rok 2012 vychádza z predpokladaného vývoja výnosov a nákladov pri zohľadnení makroekonomických podmienok a predikcie vývoja slovenskej ekonomiky. 

Návrh rozpočtu výnosov a nákladov na rok 2012 (príloha č. 3) predpokladá v ich základnej štruktúre nasledovný vývoj:

Čisté úrokové výnosy vo výške 7.835 tis. eur budú oproti očakávanej skutočnosti za rok 2011 vyššie o 2,3 %. Tvoria ich tieto položky:

Úrokové výnosy z úverových činností sú rozpočtované v sume 7.410 tis. eur pri ich raste oproti očakávaniam za rok 2011 o 4,2 %. Uvedený nárast je výsledkom plánovaného zvýšenia objemu refinančných úverov bankám a priamych úverov klientom. Objem úrokových výnosov z úverov odráža uvažované úpravy úrokových sadzieb na úverové produkty EXIMBANKY SR nadväzne na ich predpokladaný vývoj na medzibankovom trhu. Na úrokových výnosoch z úverových činností sa podieľajú úroky z refinančných úverov bankám vo výške 910 tis. eur (7,7 % nárast) a úroky z priamych úverov klientom v objeme 6,5 mil. eur (3,8 % nárast). 

Úrokové výnosy z termínovaných vkladov a bežných účtov v bankách vo výške 772 tis. eur predstavujú pokles oproti očakávanej skutočnosti za rok 2011 o 8,1 %. Nižší objem úrokových výnosov je výsledkom znižovania objemu dočasne voľných zdrojov v priebehu roka 2012, čo súvisí s ich plnším využívaním na financovanie úverových aktivít.

Ostatné úrokové výnosy a výnosy z úrokov z cenných papierov sa predpokladajú v sume 403 tis. eur, čo je 19,9 % nárast oproti očakávaniam roku 2011. Tvoria ich úroky zo štátnych dlhopisov (353 tis. eur) a úroky zo štátnych pokladničných poukážok (50 tis. eur). V portfóliu EXIMBANKY SR v roku 2012 budú okrem štátnych pokladničných poukážok, ktorých nákup sa predpokladá v roku 2012, aj štátne dlhopisy nakúpené v predchádzajúcich rokoch.

Úrokové náklady na úverové činnosti sa plánujú v objeme 750 tis. eur, čo je v porovnaní s očakávanou skutočnosťou za rok 2011 vyšší stav o 19,0 %. Ich medziročný nárast je výsledkom uvažovaného zvýšenia objemu cudzích zdrojov v roku 2012. Uvedené cudzie zdroje sú určené výlučne na financovanie priamych úverov klientom a pohľadávok z vývozu klientov formou eskontu zmeniek.

Čisté výnosy z poplatkov a provízií na rok 2012 sú rozpočtované vo výške 1.173 tis. eur a predstavujú nárast oproti očakávaniam za rok 2011 o 0,8 %. Tento nárast je spojený s vyššími výnosmi z poplatkov z poskytnutých záruk.

Výnosy z poplatkov a provízií z bankových aktivít v sume 1.195 tis. eur sú oproti očakávaniam roku 2011 vyššie o 0,8 %. Tvoria ich výnosy z poplatkov z poskytnutých záruk (1.060 tis. eur) a ostatné poplatky a provízie z bankových aktivít (135 tis. eur). Uvažované zvýšenie odráža predpokladaný rast objemu vystavených záruk.

Náklady na poplatky a provízie z bankových aktivít vo výške 10 tis. eur     (11,1 % medziročný rast) sú tvorené poplatkami z bankových operácií a ostatnými nákladmi na finančné operácie.

Ostatné náklady na poplatky a provízie v objeme 12 tis. eur sú rozpočtované na úrovni roku 2011 a zahŕňajú najmä poplatky súvisiace s realizáciou platobného styku.

Čisté výnosy spojené s poisťovacou a zaisťovacou činnosťou sú rozpočtované v objeme 4.033 tis. eur a predstavujú nárast oproti očakávanej skutočnosti za rok 2011 o 15,0 %. Ich medziročný nárast súvisí s predpokladanými vyššími výnosmi z predpísaného poistného a súčasne s nižšími nákladmi na poistné plnenia v roku 2012.

Výnosy spojené s poisťovacou a zaisťovacou činnosťou v roku 2012 sú plánované v objeme 9.361 tis. eur, čo je oproti očakávaniam za rok 2011 nárast  o 5,0 %. Ich medziročný nárast je výsledkom najmä predpokladaného zvýšenia predpisu poistného v roku 2012.
Plán predpisu poistného na rok 2012 (znížený o podiel zaisťovateľov a zvýšený o prijaté provízie od zaisťovateľov) v objeme 8.436 tis. eur predstavuje nárast o 5,0 % v porovnaní s očakávanou skutočnosťou za rok 2011. V oblasti poistenia obchodovateľných rizík sa v roku   2012 uvažuje s hrubým predpísaným poistným vo výške 2.175 tis. eur (5,1 % nárast oproti roku 2011), čomu zodpovedá rast objemu poistených obchodných pohľadávok. Návrh rozpočtu na rok 2012 počíta aj s predpisom poistného postúpeného zaisťovateľom v sume 1.413 tis. eur a prijatými províziami od zaisťovateľov vo výške 424 tis. eur. Z poistenia neobchodovateľných rizík predstavuje plán predpisu poistného 7.250 tis. eur (medziročný nárast o 5,0 %), z toho u  poistenia krátkodobých rizík 190 tis. eur      (5,6 % nárast) a u poistenia strednodobých a dlhodobých rizík 7.060 tis. eur (nárast o 5,0 %). Predpis poistného z poistenia strednodobých a dlhodobých rizík uvažuje s realizáciou niektorých rozpracovaných obchodných prípadov v roku 2012 (Turecko, Ruská federácia, Bielorusko, Kuba).
Výnosy z poskytovania informácií na rok 2012 uvažované v sume 137 tis. eur budú oproti očakávanej skutočnosti za rok 2011 vyššie o 5,4 %.
Ostatné výnosy v objeme 788 tis. eur (medziročný nárast o 5,1 %) tvoria výnosy z vymáhania pohľadávok súvisiacich s vyplatenými poistnými plneniami, znížené o podiel zaisťovateľov.

Náklady spojené s poisťovacou a zaisťovacou činnosťou sa v roku 2012 predpokladajú vo výške 5.328 tis. eur, čo je oproti očakávanej skutočnosti za rok 2011 pokles o 1,5 %.
Obstarávacie náklady na poistné zmluvy vo výške 137 tis. eur predstavujú nárast o 5,4 % oproti očakávanej skutočnosti za rok 2011. Tvoria ich poplatky za nakúpené informácie o zahraničných dlžníkoch.
Náklady na poistné plnenia v objeme 5.075 tis. eur predstavujú poistné plnenia (5.660 tis. eur) po odpočítaní nákladov postúpených zaisťovateľom (585 tis. eur). Plán nákladov na poistné plnenia je oproti očakávanej skutočnosti za rok 2011 nižší o 2,5 %. V roku 2012 sa predpokladá výplata poistných plnení v oblasti poistenia neobchodovateľných rizík v objeme 4.760 tis. eur (medziročný pokles   o 1,3 %) a v oblasti poistenia obchodovateľných rizík v sume 900 tis. eur (pokles o 8,1 %). Rozpočtovaná výška poistných plnení u strednodobého a dlhodobého poistenia pre rok 2012 uvažuje s rizikami už identifikovanými v predchádzajúcom období. Plán nákladov na poistné plnenia na rok 2012 vychádza z objemu oznámených a šetrených poistných udalostí v roku 2011, ktorých výplata poistného plnenia sa predpokladá v roku 2012 a zo známych hrozieb poistných udalostí, u ktorých sa očakáva oznámenie škody a prípadne aj ich výplata v roku 2012. Zároveň sa predpokladá zaplatenie zo strany dlžníkov pred samotnou úhradou poistného plnenia vo výške 10 % z nahlásenej škody.
Ostatné náklady vo výške 116 tis. eur sú v porovnaní s očakávaniami roku 2011 vyššie o 5,5 %. Tvoria ich náklady na vymáhanie pohľadávok súvisiacich s vyplatenými poistnými plneniami (poplatky advokátskym a vymáhateľským agentúram, súdne poplatky) a časové rozlišovanie provízie súvisiacej s aktívnym zaistením strednodobých a dlhodobých rizík.

EXIMBANKA SR v roku 2012 predpokladá prevádzkové náklady (príloha č. 4) v celkovom objeme 7.168 tis. eur. Tvoria ich všeobecné prevádzkové náklady, odpisy majetku a ostatné prevádzkové náklady. Rozpočtovaná výška prevádzkových nákladov na rok 2012 je založená na výrazných úsporách, ktoré sa očakávajú dosiahnuť v roku 2011 (o 1.223 tis. eur, t. j. o 15,2 % v porovnaní s rozpočtom na rok 2011). Ich plánovaná výška na rok 2012 je vyššia oproti roku 2010 o 0,5 % a v porovnaní s očakávanou skutočnosťou za rok 2011 o 5,0 % (o 344 tis. eur). Rozpočtovaný objem prevádzkových nákladov na rok 2012 odráža najmä úspory nákladov na informačné technológie a úspory mzdových nákladov. Ich medziročný nárast je spojený hlavne s vyššími nákladmi na odpisy majetku (o 11,3 %).

V roku 2012 sa plánujú všeobecné prevádzkové náklady v sume 5.378 tis. eur, čo je medziročný nárast o 3,4 %. V ich základnej štruktúre sa uvažuje s takýmto vývojom:
	
a) 	Náklady na zamestnancov rozpočtované vo výške 2.461 tis. eur. Ich predpokladaný nárast oproti očakávanej skutočnosti za rok 2011 o 3,2 % zodpovedá medziročnému nárastu priemernej nominálnej mzdy v hospodárstve v roku 2010. Uvedená položka zahŕňa najmä základné mzdy a náhrady miezd, odmeny za vykonané práce a ostatné osobné náklady.

b) 	Sociálne náklady v sume 768 tis. eur, čo predstavuje 5,2 % medziročný nárast. Objem sociálnych nákladov súvisí s výškou mzdových nákladov. Podieľajú sa na nich najmä náklady na zdravotné, nemocenské, úrazové, starobné dôchodkové a invalidné poistenie, na poistenie v nezamestnanosti, na doplnkové dôchodkové sporenie zamestnancov, povinný prídel do sociálneho fondu a príspevok na stravovanie zamestnancov. Ich medziročný nárast súvisí najmä s povinným prídelom do sociálneho fondu vo výške 1,5 % z objemu vyplatených hrubých miezd v súlade s platnou legislatívou. V roku 2011 sa vzhľadom na vykázanú stratu z roku 2010 tvoril sociálny fond vo výške 0,6 % z objemu miezd.

c)	Dane a poplatky rozpočtované v objeme 89 tis. eur sú oproti očakávaniam za rok 2011 vyššie o 2,8 %. Tento nárast súvisí s predpokladaným zvýšením dane z nehnuteľností v roku 2012. Poplatky a ostatné dane vo výške 80 tis. eur zahŕňajú najmä súdne a notárske poplatky, diaľničné známky, iné dane a poplatky.

d)	Nakupované výkony v objeme 2.060 tis. eur predstavujú v porovnaní s ich očakávanou výškou za rok 2011 nárast o 3,1 %. Ich rozpočtovaná výška na rok 2012 odráža očakávané šetrenie nákladov v roku 2011. Medziročný nárast zohľadňuje predpokladaný nárast cien a tiež vyššie náklady na marketing a propagáciu EXIMBANKY SR v rozpočtovanom roku. 

Celková suma nakupovaných výkonov je tvorená materiálovými nákladmi  vo výške 141 tis. eur. Oproti očakávanej skutočnosti za rok 2011 zaznamenajú nárast o 4,4 %. Materiálové náklady sú spojené s nákladmi nevyhnutnými na zabezpečenie potrieb v oblasti materiálovej vybavenosti zamestnancov a propagácie produktov a služieb EXIMBANKY SR (spotreba kancelárskych potrieb, kníh, novín a časopisov, spotreba pohonných hmôt, spotreba propagačných, upomienkových a darčekových predmetov, tlačovín a spotreba ostatného materiálu).

Náklady na nakupovanú energiu (elektrickú energiu, plyn a vodu) uvažované vo výške 103 tis. eur majú medziročne vzrásť o 14,4 %. V uvedenom zvýšení sa odráža vývoj spotreby a predpokladaný cenový pohyb u jednotlivých druhov energie.
 
Na výške nakupovaných výkonov sa najvýznamnejšou mierou podieľajú služby nemateriálovej povahy, ktoré sa na rok 2012 rozpočtujú vo výške 1.816 tis. eur. Oproti očakávanej skutočnosti za rok 2011 budú vyššie o 2,4 %.  Služby nemateriálovej povahy zabezpečujú základné podmienky prevádzky EXIMBANKY SR a jej prezentáciu navonok. Tvoria ich hlavne náklady na softvérový a hardvérový servis v sume 716 tis. eur, spojené s údržbou a obnovou informačného systému EXIMBANKY SR a s nákladmi na SWIFT v rámci zahraničného platobného styku. Na službách nemateriálovej povahy sa významnou mierou podieľajú tiež ostatné služby v objeme 172 tis. eur, ktoré tvoria náklady na služby REUTERS, databázu BANKSCOPE, využívanie modulu CRAM, služby Infinet, poplatok za prístup na Bankers Almanac, spracovanie výročnej správy, licenčné poplatky a iné služby. Reklamné a propagačné služby (140 tis. eur) zahŕňajú okrem inzercie vo vybraných médiách aj účasť na veľtrhoch a výstavách, kooperačných stretnutiach, konferenciách a seminároch a organizáciu aktivít súvisiacich s 15. výročím založenia EXIMBANKY SR.

Odpisy majetku vo výške 1.571 tis. eur sú oproti očakávanej skutočnosti za rok 2011 vyššie o 11,3 %. Sú výsledkom predpokladaného stavu majetku a plánovaných investícií v roku 2012 v sume 2.030,6 tis. eur. Tvoria ich:

a) Odpisy hmotného majetku (571 tis. eur) sú v porovnaní s očakávanou skutočnosťou za rok 2011 vyššie o 20,0 %. Ich nárast  je výsledkom plánovaných investícií na rok 2012 v objeme 842,6 tis. eur. Odpisy hmotného majetku sú podľa jednotlivých skupín majetku vyčíslené nasledovne:

-	budovy	341 tis. eur,
-	stroje, prístroje a zariadenia	142 tis. eur,
-	dopravné prostriedky	51 tis. eur,
-	inventár	2 tis. eur,
-	drobný hmotný majetok	35 tis. eur.

b)  Odpisy nehmotného majetku predpokladané v sume 1,0 mil. eur sú medziročne vyššie o 6,8 %. Súvisí to s rozpočtovanými investíciami v roku 2012 vo výške 1.188,0 tis. eur, ktoré tvoria hlavne náklady na ďalší rozvoj informačného systému EXIMBANKY SR.

Ostatné prevádzkové náklady (219 tis. eur) predstavujú nárast oproti očakávaniam za rok 2011 o 3,8 %. Zahŕňajú platby poistného do rezervného fondu Sociálnej poisťovne, odmeny členom orgánov EXIMBANKY SR, príspevky združeniam, ktorých je EXIMBANKA SR členom, platby poistného a iné. 

Prevádzkový zisk pred opravnými položkami a rezervami sa v roku 2012 predpokladá v sume 5.875 tis. eur, čo predstavuje nárast oproti očakávanej skutočnosti za rok 2011 o 6,9 %. Uvedený nárast odráža zintenzívnenie obchodných aktivít na medziročnej báze, čoho výsledkom je rast čistých výnosov z poistenia a zaistenia, čistých úrokových výnosov a čistých výnosov z poplatkov a provízií.

	V roku 2012 sa predpokladá nárast stavu opravných položiek a rezerv o 3.515 tis. eur.

	Stav opravných položiek a rezerv z bankových činností sa zvýši o 2.150 tis. eur a je výsledkom predpokladaného zintenzívnenia bankových aktivít v roku 2012. Na uvedenej výške sa podieľa nárast stavu opravných položiek k pohľadávkam z úverov poskytnutých klientom (o 1.950 tis. eur) a stavu rezerv na poskytnuté bankové záruky (o 200 tis. eur).

	Stav opravných položiek a rezerv z poisťovacích činností v návrhu rozpočtu na rok 2012 odráža ich dotvorenie vo výške 1.365 tis. eur. Opravné položky z poisťovacích činností sú tvorené k znehodnoteným pohľadávkam z poistenia a zaistenia a v roku 2012 sa predpokladá ich pokles o 10 tis. eur. Zmeny v stave technických rezerv (nárast o 1.375 tis. eur) zahŕňajú tvorbu a použitie rezerv na poistné budúcich období (časové rozlíšenie nezaslúženého poistného) a tvorbu a použitie škodových rezerv (krytie hrozieb a oznámených poistných udalostí, prípadne poistného plnenia). V roku 2012 sa nepredpokladajú pohyby v stave rezervy na nedostatočnosť poistného, ktorá bola vytvorená v predchádzajúcich rokoch. Sumy vyjadrujúce tvorbu a použitie technických rezerv predstavujú netto výšku po odrátaní podielu zaisťovateľov.

	V roku 2012 sa v návrhu rozpočtu nepredpokladajú zmeny v stave rezerv z prevádzkovej činnosti.

E.		Hospodársky výsledok 

	Z rozpočtovanej výšky výnosov a nákladov za rok 2012 EXIMBANKA SR predpokladá dosiahnuť zisk pred zdanením vo výške 2.360 tis. eur. Po odpočítaní dane z príjmov čistý zisk dosiahne výšku 1.770 tis. eur, čo znamená nárast oproti očakávanej skutočnosti za rok 2011 o 11,3 %. 

Rozdelenie očakávaného hospodárskeho výsledku za rok 2011 vo výške 1.591 tis. eur bude navrhnuté v rámci uzávierkových prác s cieľom posilnenia rezervného fondu a príslušných obchodných fondov nadväzne na vývoj obchodných aktivít EXIMBANKY SR. Súčasťou rozdelenia disponibilného zisku bude aj odvod do štátneho rozpočtu vo výške 500 tis. eur. Jeho schválenie je v súlade s platnou legislatívou v kompetencii Ministerstva financií SR.

*     *     *

	Napriek pokračujúcim neistotám vo vývoji globálnej ekonomiky a v niektorých ekonomikách EÚ bude EXIMBANKA SR podporovať a svojimi aktivitami napomáhať vytváraniu vhodných podmienok na pokračovanie a nárast vývozných aktivít klientov EXIMBANKY SR v roku 2012. K rastu vývozu slovenských výrobkov, služieb a investícií bude prispievať EXIMBANKA SR  hlavne zintenzívnením svojich aktivít pri oslovovaní klientov, poskytovaní spektra finančných služieb a poradenstva. Tieto aktivity by sa mali prejaviť pri napĺňaní rozpočtovaných zámerov v roku 2012 vo vyššej podpore vývozu slovenských podnikateľských subjektov, ale aj vo vyšších výnosoch z bankových a poisťovacích činností. Dosiahnutie kladného hospodárskeho výsledku je však podmienené nielen vzrastom obchodných  aktivít, ale aj systematickým rešpektovaním pravidiel riadenia rizika pri bankových a poisťovacích činnostiach.

V rozpočte na rok 2012 sa odzrkadľuje snaha manažmentu o výrazné úspory prevádzkových nákladov, ktoré  v porovnaní s rozpočtovanými nákladmi na rok 2011  predpokladajú ich zníženie z 8.047 mil. eur na 7.168 mil. eur. Pokles prevádzkových nákladov v rozpočte na rok 2012 prispeje spolu s prínosom z obchodných aktivít k dosiahnutiu nárastu zisku po zdanení v porovnaní s rokom 2011.

V druhej polovici  roku 2012 EXIMBANKA SR  pri predpokladanom zvýšení  svojich aktivít pravdepodobne vyčerpá  vlastné zdroje a bude musieť začať s ich získavaním z externého prostredia. Vzhľadom k vyššie uvedeným úsporným opatreniam, zvýšená cena zdrojov sa neprejaví  negatívne na cene finančných služieb poskytovaných slovenským vývozcom.